#  Kvalita vzťahov v školskom prostredí

PhDr. Marianna Pétiová, PhD.

CVTI SR Bratislava

Anotácia:

V článku sú prezentované výsledky výskumu z roku 2015 zamerané na zistenie názorov a skúseností triednych učiteľov a koordinátorov prevencie pôsobiacich v základných a v stredných školách na kvalitu vzťahov medzi pedagógmi, žiakmi a ich rodičmi. Cieľom výskumu bolo zistiť aké vzťahy prevládajú v základných a stredných školách a ako ich kvalita ovplyvňuje výskyt šikanovania a spôsoby jeho eliminácie.

# Úvod

Nárast sociálno-patologických javov v spoločnosti vyvolal potrebu urýchlene riešiť vzniknutú situáciu. Odborníci upozorňujú najmä na výrazný nárast agresivity a násilia v skupine detí a dospievajúcej mládeže, pričom je známe, že majú stúpajúcu tendenciu najmä v školskom prostredí. Škola patrí k významným socializačným činiteľom, pretože deti v nej prežívajú výraznú časť svojho času, vytvárajú si vzájomné vzťahy, učia sa komunikovať nielen s rovesníkmi, ale aj s dospelými a byť tolerantnými. Významnú úlohu zohráva škola aj pri  realizovaní efektívnej prevencie sociálno-patologických javov, čo kladie vysoké nároky najmä na osobnosť pedagóga, ktorý musí postupovať systematicky s využitím adekvátnych foriem a metód. Škola je inštitúcia, v ktorej nesmú byť akceptované žiadne prejavy násilia, pretože ich prehliadanie môže viesť k vytvoreniu omnoho závažnejších foriem problémového správania. Veľmi dôležitým predpokladom pri eliminácii násilia v školskom prostredí je vytvorenie dobrých vzájomných vzťahov medzi učiteľom a žiakmi, medzi žiakmi navzájom a dobrá spolupráca rodičov s pedagógmi.

Cieľom výskumu realizovaného v októbri 2015 bolo zmapovať situáciu v oblasti vzájomných vzťahov medzi učiteľmi a žiakmi, medzi žiakmi navzájom a zistiť záujem rodičov o spoluprácu s pedagógmi. Výskum sa realizoval metódou dotazníkového zisťovania u pedagógov – triednych učiteľov a koordinátorov prevencie vyučujúcich v základných a v stredných školách.

Dotazník bol rozdelený na nasledovné okruhy problémov: celoškolský prístup k problematike agresivity a šikanovania, všeobecné preventívne opatrenia školy, postupy zahrnuté do školského poriadku a učebných osnov, klíma v škole a v triedach, výskyt šikanovania v škole a spôsoby jeho riešenia. Výskumnú vzorku tvorili najmä triedni učitelia a koordinátori prevencie vyučujúci v základných a v stredných školách vo všetkých krajoch SR. Vzhľadom na nízku návratnosť dotazníkov nebolo možné výsledky výskumu zovšeobecňovať a majú iba informatívny charakter.

1. **Charakteristika výskumného súboru**

Dotazníky určené pre triednych učiteľov a koordinátorov prevencie pôsobiacich v základných a stredných školách vyplnilo 1 773 respondentov. Do výskumu sa zapojilo 90,4% žien a 9,6% mužov. Zúčastnilo sa ho až 63,0% triednych učiteľov a viac ako tretinu respondentov tvorili koordinátori prevencie. Vo výrazne nižšom počte vyplnili dotazníky aj výchovní poradcovia (2,2%), riaditelia škôl (1,5%), učitelia (0,8%), školskí psychológovia (0,2%) a respondenti, ktorí vykonávali v školách kumulované funkcie triednych učiteľov a koordinátorov prevencie (0,7%) alebo triednych učiteľov a výchovných poradcov (0,5%).

Pre lepší prehľad boli pedagógovia rozdelení do troch podsúborov, ktoré tvorili: triedni učitelia (63,5%), koordinátori prevencie (31,7%) a respondenti vykonávajúci v základných a stredných školách inú funkciu (4,8%).

Až 59,9% opýtaných vyučovalo v základných školách a štvrtina respondentov sa venovala tejto činnosti v stredných odborných školách. V omnoho nižšej miere vyplnili dotazníky pedagógovia pôsobiaci  v gymnáziách (11,7%) a v  spojených školách (2,0%).

Do výskumu sa najčastejšie zapojili pedagógovia vyučujúci v školách s počtom žiakov od 201 do 500 (48,8%). Viac než tretina opýtaných učila v  školách, kde bolo menej ako 200 žiakov. V školách, kde sa vzdelávalo od 501 do 800 žiakov pôsobilo 12,2% respondentov a len 1,1% vyučujúcich pochádzalo z veľkých škôl, ktoré mali viac ako 800 žiakov.

Oslovení pedagógovia najčastejšie pochádzali zo Žilinského (14,8%), Košického (14,1%), Banskobystrického (13,6%) a Nitrianskeho kraja (12,8%). V Prešovskom (11,8%), Trenčianskom (11,4%) a Trnavskom kraji (11,0%) vyplnil dotazníky nižší počet opýtaných. Najmenej respondentov, ktorí sa zapojili do výskumu, malo trvalé bydlisko v Bratislavskom kraji (10,2%).

1. **Informovanosť pedagógov o rodinnom prostredí žiakov**

Jedným z dôležitých predpokladov úspešného výchovno-vzdelávacieho pôsobenia učiteľa na žiakov je nutnosť poznať ich povahové vlastnosti, vedieť predvídať ich reakcie v niektorých záťažových situáciách a v prípade potreby vedieť spolupracovať s rodičmi na eliminácií nežiaducich prvkov správania sa dieťaťa.Úlohou pedagógov je rozvíjať spoluprácu rodiny a školy, poznávať rodinné prostredie žiakov, rešpektovať ich podmienky a  aktívne reagovať na všetko dôležité, čo by mohlo viesť k nežiaducim výchovným dôsledkom. (Kačáni, 1999, s. 199). Viac než polovica oslovených pedagógov mala informácie o rodinnom prostredí všetkých žiakov a až 43,5% opýtaných poznalo rodinné zázemie niektorých detí. Rodinné prostredie žiakov nepoznalo len 3,3% opýtaných.

Graf č. 1 *Informovanosť respondentov o rodinnom prostredí žiakov*

S rodinným prostredím všetkých žiakov bolo oboznámených až 85,3% triednych učiteľov, pričom koordinátori prevencie (50,4%) a opýtaní vykonávajúci v škole inú funkciu (49,0%) mali potrebné poznatky vo výrazne nižšom počte. O rodinnom prostredí len niektorých žiakov bola informovaná necelá polovica koordinátorov prevencie (45,3%) a pedagógov zabezpečujúcich inú funkciu (47,0%), zatiaľ čo v skupine triednych učiteľov rovnako odpovedalo len 11,9% opýtaných. Na túto otázku negatívne odpovedalo 2,8% triednych učiteľov a asi 4,0% koordinátorov prevencie (4,3%) a pedagógov vykonávajúcich v školách inú funkciu (4,0%). Prezentované zistenia potvrdili, že rodinné zázemie žiakov poznali najlepšie triedni učitelia, avšak pomerne veľa informácií mali aj koordinátori prevencie a opýtaní zabezpečujúci v školách iné funkcie. Z uvedeného je zrejmé, že odpovede respondentov sa výrazne líšili na základe funkcie, ktorú v škole vykonávali, pretože napr. triedny učiteľ a riaditeľ školy mali v tejto oblasti výrazne odlišné možnosti.

Tabuľka č. 1

|  |  |  |  |
| --- | --- | --- | --- |
| **Informovanosť o rodinnom prostredí žiakov** | **Triedny učiteľ** | **Koordinátor prevencie** | **Iná funkcia** |
| o všetkých | 85,3 | 50,4 | 49,0 |
| len o niektorých  | 11,9 | 45,3 | 47,0 |
| nie | 2,8 | 4,3 | 4,0 |

Zistené údaje ukázali, že o rodinnom prostredí žiakov boli najlepšie informovaní respondenti vyučujúci v základných školách, zatiaľ čo najmenej týchto poznatkov mali pedagógovia zo stredných odborných škôl. Zatiaľ čo v základných školách, gymnáziách a spojených školách výrazne prevládal počet opýtaných, ktorí poznali rodinné prostredie všetkých žiakov, v stredných odborných školách bol počet respondentov, ktorí mali informácie o rodinnom zázemí niektorých žiakov mierne vyšší než počet opýtaných, ktorí poznali rodičov všetkých žiakov. Príčinou týchto zistení môže byť skutočnosť, že žiaci navštevujú základnú školu osem rokov a rodičia a učitelia sa poznajú a stretávajú omnoho dlhšie než na stredných školách. Poznať rodinné prostredie žiakov stredných škôl je taktiež veľmi potrebné, a to najmä vo vzťahu k ich dospievaniu, ktoré patrí medzi veľmi rizikové vývinové obdobie.

Tabuľka č. 2

|  |  |  |  |  |
| --- | --- | --- | --- | --- |
| **Informovanosť o rodinnom prostredí žiakov** | **ZŠ** | **G** | **SOŠ** | **SŠ** |
| o všetkých | 65,0 | 53,9 | 48,2 | 60,1 |
| len o niektorých  | 31,8 | 40,8 | 49,6 | 38,9 |
| nie | 3,2 | 5,3 | 2,2 | 1,0 |

Rodinné prostredie všetkých žiakov poznali najmä respondenti pôsobiaci v malých školách s počtom žiakov nižším ako 200, pričom v skupine pedagógov vyučujúcich v najväčších školách (801 žiakov a viac) malo tieto informácie len 40,0% opýtaných. Rodinné zázemie niektorých žiakov poznala viac než polovica pedagógov zo škôl s najvyšším počtom žiakov, zatiaľ čo v skupine opýtaných z malých škôl rovnako odpovedalo omnoho menej respondentov. O rodičoch svojich žiakov nemali potrebné poznatky približne tri percentá opýtaných zo škôl s počtom žiakov nižším ako 800, zatiaľ čo v najväčších školách s počtom žiakov vyšším ako 801 nebolo o rodinných pomeroch žiaka informovaných až 5,0% oslovených pedagógov. Prezentované zistenia potvrdili, že rodinné zázemie žiakov poznali najlepšie respondenti pôsobiaci v malých školách, ktoré navštevovalo menej než 200 žiakov. Najmenej poznatkov o rodičoch mali opýtaní vyučujúci v najväčších školách s počtom žiakov vyšším ako 801.

Z uvedeného je zrejmé, že v malých školách sa väčšina učiteľov s rodičmi žiakov pozná, zatiaľ čo vo veľkých školách je táto situácia omnoho zložitejšia.

Tabuľka č. 3

|  |  |  |  |  |
| --- | --- | --- | --- | --- |
| **Informovanosť o rodinnom prostredí žiakov** | **menej než 200** | **od 201 do 500**  | **od 501 do 800** | **801 a viac** |
| o všetkých | 59,0 | 49,8 | 51,6 | 40,0 |
| len o niektorých  | 37,7 | 47,0 | 45,6 | 55,0 |
| nie | 3,3 | 3,2 | 2,8 | 5,0 |

Informácie o rodinnom prostredí všetkých žiakov mali najmä respondenti žijúci v Nitrianskom kraji. Rodinné zázemie niektorých žiakov poznala viac než polovica opýtaných pochádzajúcich z Bratislavského kraja, zatiaľ čo v Nitrianskom kraji malo informácie o rodičoch žiakov len 33,2% pedagógov. Rodinné prostredie svojich žiakov nepoznali najmä respondenti s trvalým bydliskom v Bratislavskom, Trnavskom a Žilinskom kraji. Zo zistených údajov je zrejmé, že najviac informácií o rodinnom prostredí žiakov mali pedagógovia žijúci v Nitrianskom kraji, zatiaľ čo najmenej poznatkov o rodičoch žiakov uvádzali respondenti pochádzajúci z Bratislavského kraja. V Trnavskom, Nitrianskom, Žilinskom, Banskobystrickom, Prešovskom a Košickom kraji prevládal počet opýtaných, ktorí poznali rodinné prostredie všetkých žiakov, v Bratislavskom kraji bol zistený vyšší počet pedagógov, ktorí mali tieto poznatky len o niektorých žiakoch. V  Trenčianskom kraji bol zaznamenaný rovnaký počet respondentov, ktorí disponovali informáciami o rodinnom zázemí všetkých alebo len   niektorých žiakov.

Tabuľka č. 4

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Informovanosť o rodinnom prostredí žiakov** | **BA** | **TT** | **TN** | **NR** | **ZA** | **BB** | **PO** | **KE** |
| o všetkých | 39,5 | 50,0 | 48,2 | 64,1 | 52,9 | 56,7 | 56,0 | 54,4 |
| len o niektorých  | 56,0 | 45,8 | 48,2 | 33,2 | 42,9 | 40,8 | 41,6 | 43,3 |
| nie | 4,5 | 4,2 | 3,6 | 2,7 | 4,2 | 2,5 | 2,4 | 2,3 |

1. **Hodnotenie vzťahov medzi žiakmi v triede**

Vzťahy medzi spolužiakmi patria k významným socializačným činiteľom v školskom prostredí. Trieda predstavuje pre dieťa formálnu sociálnu skupinu, do ktorej sa dostáva nezávisle od svojej vôle. Vplyv tejto formálnej rovesníckej skupiny závisí od viacerých sociálnych činiteľov: veku žiaka, miery jeho akceptácie zo strany spolužiakov, úrovne jeho reputácie a celkového postavenia v štruktúre skupinových vzťahov v triede. Pozícia žiaka v triede a miera jeho obľúbenosti ovplyvňuje aj jeho sociálny vývin a to v pozitívnom alebo negatívnom smere. (Kalamárová, K., 2006, s. 165).Až necelá polovica respondentov sa domnievala, že vzťahy v triedach sú veľmi dobré, pretože žiaci si spolu rozumejú a kamarátia sa aj mimo školského prostredia. Viac ako polovica oslovených pedagógov prezentovala názor, že  vzťahy medzi rovesníkmi v triede sú dobré, i keď sa niekedy nezhodnú. Len 4,3% opýtaných potvrdilo, že žiaci vzťahy medzi spolužiakmi sú zlé, pretože sú rozdelení do viacerých skupín a nerozumejú si. Približne 13 respondentov malo v triede jedného alebo aj viacerých žiakov, ktorí ostatným ubližujú a často vyvolávajú konflikty. Zo zistených výsledkov výskumu vyplynulo, že výrazná väčšina (94,9%) opýtaných hodnotila vzťahy medzi žiakmi v triedach pozitívne.

Graf č. 2 *Vzťahy medzi žiakmi v triede*

Približne rovnaký počet triednych učiteľov a koordinátorov prevencie uviedol existenciu veľmi dobrých vzťahov v triedach, pričom respondenti zabezpečujúci v školách iné funkcie sa častejšie než ostatní domnievali, že vzťahy medzi spolužiakmi sú dobré. Títo pedagógovia zároveň vo vyššej miere uvádzali existenciu negatívnych vzťahov v triedach a aj prítomnosť žiaka alebo žiakov, ktorí ubližujú ostatným a spôsobujú časté hádky. Uvedené zistenia ukázali, že najlepšie hodnotili vzťahy medzi rovesníkmi triedni učitelia (95,1%, koordinátor prevencie: 94,8%, iná funkcia: 93,9%), pričom najkritickejší boli pedagógovia, ktorí v školách zabezpečovali iné funkcie.

Tabuľka č. 5

|  |  |  |  |
| --- | --- | --- | --- |
| **Vzťahy medzi žiakmi v triedach** | **Triedny učiteľ** | **Koordinátor prevencie** | **Iná funkcia** |
| veľmi dobré  | 44,2 | 44,8 | 40,8 |
| dobré  | 50,9 | 50,0 | 53,1 |
| zlé  | 4,2 | 4,5 | 5,1 |
| v triede je žiak, ktorý ubližuje iným | 0,7 | 0,7 | 1,0 |

Názor, že vzťahy medzi žiakmi sú veľmi dobré, prezentovala viac než polovica respondentov z gymnázií a základných škôl. Pedagógovia pôsobiaci v stredných odborných školách a v spojených školách sa výrazne častejšie domnievali, že vzťahy medzi spolužiakmi sú dobré, i keď sa niekedy nevedia dohodnúť. Až 5,7% opýtaných zo spojených škôl, 2,9% respondentov zo stredných odborných škôl a 1,0% pedagógov z gymnázií hodnotilo vzťahy medzi rovesníkmi v triedach negatívne, pričom túto odpoveď neuviedol ani jeden opýtaný pôsobiaci v základných školách. Pedagógovia vyučujúci v základných školách mali častejšie než ostatní v triede žiaka, ktorý ubližoval rovesníkom a často vyvolával konflikty. Z uvedeného je zrejmé, že najlepšie hodnotili vzťahy medzi žiakmi v triedach opýtaní pôsobiaci v gymnáziách (98,6%) a v základných školách (97,2%, SOŠ: 96,5%), pričom najhoršia situácia bola zistená v spojených školách (93,4%). V základných školách bol evidovaný výrazne vyšší počet problémových žiakov než v stredných a v spojených školách.

Tabuľka č. 6

|  |  |  |  |  |
| --- | --- | --- | --- | --- |
| **Vzťahy medzi žiakmi v triedach** | **ZŠ** | **G** | **SOŠ** | **SŠ** |
| veľmi dobré  | 52,8 | 55,8 | 43,8 | 41,9 |
| dobré  | 44,4 | 42,8 | 52,6 | 51,5 |
| zlé  | 0 | 1,0 | 2,9 | 5,7 |
| v triede je žiak, ktorý ubližuje iným | 2,8 | 0,4 | 0,7 | 0,9 |

Približne polovica opýtaných pôsobiacich v malých a v najväčších školách uviedla existenciu veľmi dobrých vzťahov v triedach, pričom rovnaký názor prezentovala viac než tretina respondentov zo škôl s počtom žiakov od 201 do 500. Títo pedagógovia častejšie než ostatní považovali vzťahy medzi spolužiakmi za dobré. Názor, že rovesníci v triede spolu nevedia vychádzať a ich vzájomné vzťahy sú zlé, deklarovali najmä respondenti pôsobiaci v školách s počtom žiakov vyšším ako 801. Prítomnosť žiaka alebo žiakov, ktorí ubližujú ostatným a vyvolávajú v triedach časté konflikty, priznalo približne percento opýtaných zo všetkých typov škôl.

Z prezentovaných zistení je zrejmé, že zároveň so zvyšujúcim sa počtom žiakov v škole klesal počet oslovených pedagógov, ktorí hodnotili vzťahy medzi spolužiakmi ako veľmi dobré a stúpal počet respondentov, ktorí ich považovali za zlé. Zároveň je zrejmé, že najlepšie hodnotili vzťahy medzi rovesníkmi v triedach pedagógovia vyučujúci v malých školách (menej než 200 žiakov: 96,2%, od 201 do 500: 95,2%, od 501 do 800: 93,4%, 801 a viac: 90,0%), pričom najkritickejší boli opýtaní pôsobiaci v najväčších školách.

Tabuľka č. 7

|  |  |  |  |  |
| --- | --- | --- | --- | --- |
| **Vzťahy medzi žiakmi v triedach** | **menej než 200** | **od 201 do 500**  | **od 501 do 800** | **801 a viac** |
| veľmi dobré  | 51,2 | 39,5 | 43,4 | 50,0 |
| dobré  | 45,0 | 55,7 | 50,0 | 40,0 |
| zlé  | 3,2 | 4,0 | 5,7 | 9,0 |
| v triede je žiak, ktorý ubližuje iným | 0,6 | 0,8 | 0,9 | 1,0 |

Názor, že vzťahy medzi žiakmi sú veľmi dobré, prezentovali najčastejšie respondenti žijúci v Žilinskom kraji. Viac než polovica pedagógov pochádzajúcich z Bratislavského, Trnavského, Trenčianskeho, Nitrianskeho, Banskobystrického a Košického kraja označila vzťahy medzi spolužiakmi za dobré, i napriek tomu, že si niekedy vymenia názory. Respondenti s trvalým bydliskom v Prešovskom a v Košickom kraji hodnotili častejšie než ostatní vzťahy medzi rovesníkmi v triede negatívne, zatiaľ čo opýtaní žijúci v Bratislavskom a v Žilinskom kraji mali častejšie v triede žiaka, ktorý ubližoval spolužiakom a vyvolával konflikty.

Z uvedených zistení vyplynulo, že najlepšie hodnotili vzťahy medzi žiakmi v triedach pedagógovia s trvalým bydliskom v Banskobystrickom (96,3%), Trenčianskom (95,9%) a Bratislavskom kraji (95,5%, Trnavský kraj: 94,8%, Nitriansky kraj: 94,7%, Žilinský kraj: 94,6%, Košický kraj: 94,0%), pričom najhoršia situácia bola zistená v skupine respondentov pochádzajúcich z Prešovského kraja (93,2%).

Tabuľka č. 8

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Vzťahy medzi žiakmi v triedach** | **BA** | **TT** | **TN** | **NR** | **ZA** | **BB** | **PO** | **KE** |
| veľmi dobré  | 42,4 | 43,0 | 44,6 | 44,5 | 47,6 | 41,9 | 44,2 | 44,0 |
| dobré  | 53,1 | 51,8 | 51,3 | 50,2 | 47,1 | 54,8 | 49,0 | 50,0 |
| zlé  | 3,4 | 4,7 | 3,6 | 4,4 | 4,2 | 2,5 | 6,3 | 5,6 |
| v triede je žiak, ktorý ubližuje iným | 1,1 | 0,5 | 0,5 | 0,9 | 1,1 | 0,8 | 0,5 | 0,4 |

1. **Hodnotenie kvality spolupráce pedagóga s rodičmi žiakov**

Efektívnosť výchovno-vzdelávacieho procesu mladej generácie vo veľkej miere súvisí aj s kvalitou spolupráce rodiny a školy. Významnou úlohou spolupráce rodičov a učiteľov je vytvorenie priaznivého prostredia pre uskutočnenie výchovy a vzdelávania každého dieťaťa. Pre otcov a matky je dôležité poznať vzdelávacie a socializačné prostredie školy a pedagógovia by sa mali snažiť spoznať čo najdôkladnejšie výchovné prostredie rodiny. Pozitívny vzťahy medzi rodičmi a učiteľmi pomôže dieťaťa vytvoriť si dobrý vzťah nielen k svojim pedagógom, ale aj k vzdelávaniu a ku škole. Asi polovica respondentov považovala spoluprácu s rodičmi za veľmi dobrú, pretože im pomáhali a prejavovali záujem o svoje deti. Názor, že s pedagógmi spolupracovali len rodičia niektorých žiakov, zväčša tých, ktorí mali dobrý prospech aj správanie, prezentovalo 41,9% opýtaných. Približne 7,3% oslovených pedagógov hodnotilo spoluprácu s rodičmi negatívne, pretože väčšina otcov a matiek sa o prospech a správanie svojich detí nezaujímala. Štyria respondenti prezentovali názor, že rodičia s nimi ochotne spolupracovali, ale museli ich k tomu priamo vyzvať.

Graf č. 3 *Hodnotenie kvality spolupráce pedagógov a rodičov žiakov*

Až 52,2% triednych učiteľov a menej než polovica koordinátorov prevencie a respondentov vykonávajúcich iné funkcie sa vyjadrilo, že spolupráca s rodičmi bola veľmi dobrá, pretože väčšina otcov a matiek sa o svoje deti zaujímala a pomáhali im. Názor, že s pedagógom spolupracovali zväčša len rodičia dobrých žiakov, prezentovali najmä koordinátori prevencie. Respondenti, ktorí v školách zabezpečujú iné funkcie častejšie než ostatní hodnotili kvalitu spolupráce rodičov a pedagógov negatívne. Názor, že otcovia a matky začali spolupracovať s učiteľom len vtedy, keď ich priamo oslovil, prezentovali iba triedni učitelia.

Z uvedených výsledkov výskumu je zrejmé, že najlepšie hodnotili kvalitu spolupráce rodičov a učiteľov triedni učitelia, ktorí najčastejšie komunikovali s otcami a matkami svojich žiakov. So spoluprácou rodiny a školy boli najmenej spokojní respondenti vykonávajúci v školách iné funkcie.

Tabuľka č. 9

|  |  |  |  |
| --- | --- | --- | --- |
| **Spolupráca pedagógov a rodičov je:** | **Triedny učiteľ** | **Koordinátor prevencie** | **Iná funkcia** |
| veľmi dobrá, spolupracuje väčšina rodičov  | 52,2 | 48,4 | 49,5 |
| dobrá, spolupracujú rodičia dobrých žiakov | 40,2 | 44,7 | 41,6 |
| zlá, väčšina rodičov sa o deti nezaujíma | 7,2 | 6,9 | 8,9 |
| iné  | 0,4 | 0 | 0 |

Až 69,0% respondentov pôsobiacich v gymnáziách a necelá polovica opýtaných zo základných škôl, stredných odborných škôl a spojených škôl konštatovala, že spolupráca s rodičmi bola veľmi dobrá. Názor, že záujem o spoluprácu mali len niektorí otcovia a matky, prezentovali najmä pedagógovia pôsobiaci v spojených školách. Až 10,9% respondentov vyučujúcich v stredných odborných školách hodnotilo spoluprácu s rodičmi žiakov negatívne, pričom v skupine opýtaných z gymnázií rovnako odpovedalo len 2,9% respondentov. Názor, že otcovia a matky spolupracovali s pedagógom len na základe osobnej výzvy, prezentovali iba opýtaní pôsobiaci v základných školách a v stredných odborných školách.

Zo zistených údajov vyplynulo, že s kvalitou spolupráce rodičov a učiteľov bol najspokojnejší respondenti vyučujúci v gymnáziách, zatiaľ čo najkritickejší názor vyjadrili opýtaní zo stredných odborných škôl.

Tabuľka č. 10

|  |  |  |  |  |
| --- | --- | --- | --- | --- |
| **Spolupráca pedagógov a rodičov je:**  | **ZŠ** | **G** | **SOŠ** | **SŠ** |
| veľmi dobrá, spolupracuje väčšina rodičov  | 49,8 | 69,0 | 44,2 | 47,2 |
| dobrá, spolupracujú rodičia dobrých žiakov | 43,2 | 28,1 | 44,7 | 47,2 |
| zlá, väčšina rodičov sa o deti nezaujíma | 6,7 | 2,9 | 10,9 | 5,6 |
| iné  | 0,3 | 0 | 0,2 | 0 |

Respondenti pôsobiaci v školách s počtom žiakov nižším ako 200 vo výrazne vyššom počte hodnotili spoluprácu s rodičmi ako veľmi dobrú. Názor, že ochotu spolupracovať prejavili len otcovia a matky niektorých žiakov, prezentovali najmä opýtaní zo škôl s počtom žiakov od 201 do 500 a z najväčších škôl. Oslovení pedagógovia pôsobiaci vo veľkých školách s počtom žiakov vyšším ako 801 výrazne častejšie hodnotili kvalitu spolupráce s rodičmi žiakov negatívne. Názor, že otcovia a matky spolupracovali s učiteľom len vtedy, keď ich priamo oslovil, vyjadrili v približne rovnakej miere opýtaní pôsobiaci v malých školách a v školách s počtom žiakov od 501 do 800.

Prezentované zistenia ukázali, že s kvalitou spolupráce rodičov a pedagógov boli najspokojnejší respondenti pôsobiaci v malých školách, pričom opýtaní vyučujúci v najväčších školách s počtom žiakov vyšším ako 801, hodnotili najnegatívnejšie kvalitu spolupráce s rodičmi. Z uvedeného je zrejmé, že tam, kde sa rodičia, žiaci a učitelia dobre poznali, spolupracovali otcovia a matky s pedagógmi omnoho ochotnejšie než  vo veľkých školách, kde sa omnoho častejšie stávalo, že rodičia sa o svoje deti v dostatočnej miere nezaujímali.

Tabuľka č. 11

|  |  |  |  |  |
| --- | --- | --- | --- | --- |
| **Spolupráca pedagógov a rodičov je:**  | **menej než 200** | **od 201 do 500**  | **od 501 do 800** | **801 a viac** |
| veľmi dobrá, spolupracuje väčšina rodičov  | 61,0 | 49,5 | 59,0 | 45,0 |
| dobrá, spolupracujú rodičia dobrých žiakov | 37,0 | 43,0 | 34,1 | 43,0 |
| zlá, väčšina rodičov sa o deti nezaujíma | 1,6 | 7,3 | 6,5 | 12,0 |
| iné  | 0,4 | 0,2 | 0,4 | 0 |

Názor, že spolupráca s rodičmi žiakov je veľmi dobrá, prezentovali najčastejšie opýtaní žijúci v Žilinskom a v Trenčianskom kraji. So záujmom o spoluprácu zo strany rodičov niektorých žiakov, väčšinou tých, ktorí nemali problémy s prospechom ani so správaním, sa stretli najmä opýtaní pochádzajúci z Košického a Banskobystrického kraja. Viac než 10,0% respondentov s trvalým bydliskom v Košickom a v Prešovskom kraji hodnotilo spoluprácu s rodičmi žiakov negatívne, pričom v skupine opýtaných žijúcich v Trenčianskom kraji rovnako odpovedalo len 3,5% pedagógov. Názor, že rodičia spolupracovali s pedagógom len vtedy, keď ich priamo oslovil, prezentovali iba respondenti pochádzajúci z Bratislavského, Trnavského, Žilinského a Banskobystrického kraja.

Z prezentovaných výskumných zistení je zrejmé, že najlepšie hodnotili spoluprácu pedagógov a rodičov respondenti s trvalým bydliskom v Žilinskom kraji, pričom najhoršia kvalita spolupráce rodiny a školy bola zaznamenaná v skupine opýtaných pochádzajúcich z Košického kraja.

Tabuľka č. 12

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Spolupráca pedagógov a rodičov je:**  | **BA** | **TT** | **TN** | **NR** | **ZA** | **BB** | **PO** | **KE** |
| veľmi dobrá, spolupracuje väčšina rodičov  | 50,0 | 52,0 | 56,0 | 54,0 | 58,8 | 45,8 | 46,9 | 42,0 |
| dobrá, spolupracujú rodičia dobrých žiakov | 43,3 | 39,3 | 40,5 | 41,1 | 35,5 | 45,0 | 43,0 | 46,8 |
| zlá, väčšina rodičov sa o deti nezaujíma | 6,1 | 8,2 | 3,5 | 4,9 | 5,3 | 8,8 | 10,1 | 11,2 |
| iné  | 0,6 | 0,5 | 0 | 0 | 0,4 | 0,4 | 0 | 0 |

1. **Dôvera žiakov vo vzťahu k učiteľovi**

Otázkou, či by žiaci v prípade šikanovania informovali respondentov, sme sledovali mieru dôveryhodnosti pedagógov u žiakov. Necelá polovica opýtaných bola presvedčená o tom, že o šikanovaní by im povedali všetci žiaci a približne rovnaký počet pedagógov sa domnieval, že tieto dôležité poznatky by im sprostredkovali aspoň niektoré deti. Názor, že žiaci by šikanovanie neprezradili, prezentovalo len 11 respondentov a 2,4% opýtaných nedokázalo situáciu posúdiť. Uvedené zistenia potvrdili, že pomerne vysoký počet pedagógov bol presvedčený o tom, že žiaci im dôverujú a o šikanovaní by ich určite informovali.

Graf č. 4 *Informovanie učiteľa o šikanovaní prostredníctvom žiakov*

Približne rovnaký počet pedagógov vo všetkých troch skupinách sa domnieval, že o šikanovaní by im povedali všetci žiaci. Triedni učitelia v mierne vyššom počte prezentovali názor, že tieto závažné informácie by im povedali aspoň niektorí žiaci. Koordinátori prevencie častejšie než ostatní priznali, že tieto poznatky by od žiakov nezískali a opýtaní vykonávajúci v školách iné funkcie vo vyššom počte nevedeli na otázku odpovedať. O dôvere žiakov boli najviac presvedčení triedni učitelia, ktorí zároveň aj ich najlepšie poznali.

Tabuľka č. 13

|  |  |  |  |
| --- | --- | --- | --- |
| **Informovanie učiteľa o šikanovaní**  | **Triedny učiteľ** | **Koordinátor prevencie** | **Iná funkcia** |
| všetci | 48,2 | 47,9 | 48,0 |
| niektorí | 49,4 | 48,4 | 47,1 |
| nikto | 0,4 | 1,1 | 0 |
| nevie posúdiť | 2,0 | 2,6 | 4,9 |

Názor, že o poznatky o šikanovaní by prezradili všetci žiaci, deklarovala asi polovica respondentov zo základných škôl a zo spojených škôl, pričom v skupine opýtaných zo stredných odborných škôl rovnako odpovedalo 39,2% pedagógov. Títo opýtaní sa vo vyššej miere domnievali, že informácie by získali aspoň od niektorých žiakov. Respondenti pôsobiaci v gymnáziách a v stredných odborných školách si častejšie mysleli, že žiaci by im o šikanovaní vôbec nepovedali, pričom situáciu nedokázali posúdiť najmä opýtaní vyučujúci v spojených školách.

Zo zistených údajov vyplynulo, že o dôvere svojich žiakov boli najčastejšie presvedčení opýtaní zo základných škôl a gymnázií, pričom horšia situácia bola zistená v skupine respondentov pôsobiacich v stredných odborných školách a v spojených školách.

Tabuľka č. 14

|  |  |  |  |  |
| --- | --- | --- | --- | --- |
| **Informovanie učiteľa o šikanovaní**  | **ZŠ** | **G** | **SOŠ** | **SŠ** |
| všetci | 52,0 | 46,7 | 39,2 | 50,0 |
| niektorí | 45,9 | 50,5 | 55,7 | 44,0 |
| nikto | 0,3 | 1,4 | 1,1 | 0,4 |
| nevie posúdiť | 1,8 | 1,4 | 4,0 | 5,6 |

Respondenti pôsobiaci v malých školách s počtom žiakov nižším ako 200 sa výrazne častejšie domnievali, že o šikanovaní by im povedali všetci žiaci. Viac než polovica opýtaných vyučujúcich v školách s počtom žiakov od 201 do 800 prezentovala názor, že tieto závažné informácie by im sprostredkovali aspoň niektorí žiaci, zatiaľ čo v malých školách rovnako odpovedalo len 39,8% pedagógov. Opýtaní pôsobiaci vo veľkých školách sa častejšie než ostatní domnievali, že tieto poznatky by od detí nezískali vôbec. Na otázku nevedeli odpovedať najmä pedagógovia z malých škôl. Respondenti pôsobiaci v školách s počtom žiakov nižším ako 200 boli výrazne častejšie než ostatní presvedčení o tom, že žiaci im dôverujú a o šikanovaní by ich informovali, pričom najhoršia situácia bola zistená vo veľkých školách s počtom žiakov vyšším ako 801.

Tabuľka č. 15

|  |  |  |  |  |
| --- | --- | --- | --- | --- |
| **Informovanie učiteľa o šikanovaní**  | **menej než 200** | **od 201 do 500**  | **od 501 do 800** | **801 a viac** |
| všetci | 57,2 | 43,1 | 40,2 | 40,0 |
| niektorí | 39,8 | 53,9 | 57,1 | 55,0 |
| nikto | 0,5 | 0,6 | 0,9 | 4,0 |
| nevie posúdiť | 2,5 | 2,4 | 1,8 | 1,0 |

Názor, že o šikanovaní by ich informovali všetci žiaci, prezentovali najmä respondenti žijúci v Košickom kraji, pričom v skupine opýtaných pochádzajúcich z Trenčianskeho kraja rovnako odpovedala necelá polovica respondentov. Oslovení pedagógovia s trvalým bydliskom v Bratislavskom kraji si vo vyššej miere než ostatní mysleli, že tieto poznatky by získali aspoň od niektorých žiakov. Opýtaní žijúci v Trnavskom a v Nitrianskom kraji sa vo vyššej miere domnievali, že žiaci by im o šikanovaní nepovedali, pričom v Bratislavskom, Prešovskom a Košickom kraji nevyjadril tento negatívny názor nikto. Na otázku nevedeli odpovedať najmä respondenti pochádzajúci z Trnavského, Žilinského, Trenčianskeho a Prešovského kraja. O dôvere žiakov boli najčastejšie presvedčení pedagógovia s trvalým bydliskom v Košickom a Bratislavskom kraji, pričom najhoršia situácia bola evidovaná v skupine respondentov pochádzajúcich z Trnavského a Trenčianskeho kraja.

Tabuľka č. 16

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Informovanie učiteľa o šikanovaní**  | **BA** | **TT** | **TN** | **NR** | **ZA** | **BB** | **PO** | **KE** |
| všetci | 40,8 | 50,0 | 45,0 | 48,5 | 48,8 | 46,3 | 48,8 | 54,0 |
| niektorí | 57,0 | 45,4 | 51,0 | 49,8 | 47,3 | 50,8 | 47,4 | 44,8 |
| nikto | 0 | 1,5 | 0,5 | 1,3 | 0,8 | 0,8 | 0 | 0 |
| nevie posúdiť | 2,2 | 3,1 | 3,5 | 0,4 | 3,1 | 2,1 | 3,8 | 1,2 |

**ZÁVERY:**

Prezentované výsledky výskumu ukázali, že pomerne vysoký počet oslovených pedagógov mal informácie o rodinnom prostredí všetkých alebo aspoň niektorých žiakov. Odpovede respondentov sa výrazne líšili na základe funkcie, ktorú v škole vykonávali, pretože napr. triedny učiteľ a riaditeľ školy mali v tejto oblasti výrazne odlišné možnosti. Rodinné zázemie žiakov poznali najlepšie triedni učitelia, respondenti pôsobiaci v základných školách a v školách s počtom žiakov nižším ako 200.

Výrazná väčšina opýtaných hodnotila vzťahy medzi žiakmi v triedach kladne, pričom najpozitívnejšie sa vyjadrili triedni učitelia, respondenti z gymnázií, základných škôl a malých škôl, kde sa všetci navzájom poznali.

Asi polovica respondentov považovala spoluprácu s rodičmi za veľmi dobrú, pretože otcovia a matky im pomáhali a prejavovali záujem o svoje deti. Názor, že s pedagógmi spolupracovali len rodičia niektorých žiakov, zväčša tých, ktorí mali dobrý prospech aj správanie, prezentovalo menej opýtaných. Kvalitu spolupráce rodičov a učiteľov najlepšie hodnotili triedni učitelia, ktorí s nimi aj najčastejšie komunikovali. S mierou spolupráce rodičov a pedagógov pokojní boli aj respondenti pôsobiaci v gymnáziách a opýtaní vyučujúci v malých školách. Zistené údaje potvrdili, že v malých školách, kde sa rodičia, žiaci a učitelia dobre poznali, spolupracovali otcovia a matky s pedagógmi omnoho ochotnejšie než  vo veľkých školách, kde sa omnoho častejšie stávalo, že rodičia sa o svoje deti v dostatočnej miere nezaujímali.

Pomerne vysoký počet pedagógov bol presvedčený o tom, že žiaci im dôverujú a o šikanovaní v triede by ich určite informovali. Väčšina respondentov zároveň potvrdila, že v ich triedach bol realizovaný prieskum zameraný na zistenie kvality vzťahov medzi spolužiakmi v triede. Tento spôsob prevencie bol najčastejšie realizovaný v gymnáziách a vo veľkých školách.

**LITERATÚRA:**

**KAČÁNI, V. a kol.:** *Základy učiteľskej psychológie*. Bratislava : SPN, 1999.ISBN 80-08-02830-0

**KALAMÁROVÁ, K.:** *Sociálne vzťahy detí v škole*. In: Zborník vedecko-výskumných prác katedry pedagogiky 2. Banská Bystrica : PF UMB, 2006. ISBN 80-8083-321-4

**PÉTIOVÁ, M.:** *Šikanovanie v základných a stredných školách z pohľadu triednych učiteľov a koordinátorov prevencie*. Záverečná správa z výskumu. Bratislava : CVTI SR, 2016